CELEX: 32014D0641
Language: sk
Date: 2014-09-01 00:00:00
Title: 2014/641/EÚ: Vykonávacie rozhodnutie Komisie z  1. septembra 2014 o harmonizovaných technických podmienkach využívania rádiového frekvenčného spektra bezdrôtovými zariadeniami na výrobu zvukových programov a osobitných podujatí v Únii [oznámené pod číslom C(2014) 6011]  Text s významom pre EHP

3.9.2014   
            
            
               SK
            
            
               Úradný vestník Európskej únie
            
            
               L 263/29
            
         VYKONÁVACIE ROZHODNUTIE KOMISIE
   z 1. septembra 2014
   o harmonizovaných technických podmienkach využívania rádiového frekvenčného spektra bezdrôtovými zariadeniami na výrobu zvukových programov a osobitných podujatí v Únii
   
      
         [oznámené pod číslom C(2014) 6011]
      
   
   (Text s významom pre EHP)
   
      (2014/641/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 3,
   keďže:
   
               (1)
            
            
               Zariadenia na výrobu programov a osobitných podujatí (ďalej len „PMSE“) zahŕňajú široké spektrum video aplikácií a aplikácií na prenos zvuku, ktoré sú čoraz dôležitejšie pre rozvoj médií a zábavného priemyslu v Únii. Zahŕňajú vysielanie, kultúrne, hudobné a divadelné vystúpenia a spoločenské a športové podujatia. Zariadenia PMSE sa využívajú na profesionálne a neprofesionálne účely, a to pri miestnych podujatiach, ako aj pri podujatiach, ktoré sa konajú na úrovni Únie. Bezdrôtové mikrofóny sú najbežnejším a najrozšírenejším typom bezdrôtového zvukového zariadenia PMSE; k pridruženým systémom patrí prenosné zariadenie do uší na odposluch, dorozumievacie zariadenia (tzv. talkback systémy) a zvukové spoje.
            
         
               (2)
            
            
               Komisia vo svojom oznámení Európskemu parlamentu, Rade, Európskemu hospodárskemu a sociálnemu výboru a Výboru regiónov z 26. septembra 2012 (2) uznala, že kultúrny a tvorivý priemysel je jedným z najdynamickejších hospodárskych sektorov v Európe a nevyhnutným stimulom kultúrnej rozmanitosti v Európe. V rozhodnutí Európskeho parlamentu a Rady č. 243/2012/EÚ (3), najmä v jeho článku 8 ods. 5, sa zdôrazňuje význam PMSE a od členských štátov sa žiada, aby sa v súlade s cieľmi Únie skvalitniť integráciu vnútorného trhu a prístup ku kultúre vynasnažili v spolupráci s Komisiou zabezpečiť potrebné frekvenčné pásma pre PMSE. Okrem toho sa v článku 6 ods. 6 uvedeného rozhodnutia uvádza, že členské štáty preskúmajú spôsoby zabezpečenia toho, aby uvoľnenie pásma 800 MHz nemalo nepriaznivý vplyv na používateľov zariadení PMSE, a vo vhodných prípadoch prijmú v tejto súvislosti technické a regulačné opatrenia.
            
         
               (3)
            
            
               Súčasný regulačný rámec nie je v členských štátoch EÚ plne harmonizovaný, pokiaľ ide o spektrum využívané zariadeniami PMSE, a to z dôvodu historických odchýlok vo vnútroštátnych frekvenčných plánoch a v riadení rôznych vnútroštátnych požiadaviek a miestnych potrieb. Hoci mnohé členské štáty uplatňujú odporúčanie Európskeho výboru pre rádiokomunikácie (ďalej len „ERC“) č. 70-03 a prílohu 10 k uvedenému odporúčaniu (4) a odporúčanie ERC č. 25-10 a prílohu 2 k uvedenému odporúčaniu (5), v ktorých sa uvádza usmernenie k frekvenčným pásmam a technickým parametrom pre zariadenia PMSE, týmito odporúčaniami sa právne nezaručuje harmonizácia spektra využívaného zariadeniami PMSE v Únii.
            
         
               (4)
            
            
               Harmonizáciou spektra využívaného zariadeniami PMSE by sa malo prispieť k cieľom vnútorného trhu, a to zlepšovaním kvality a účinnosti využívania spektra, poskytovaním dlhodobej viditeľnosti a právnej istoty pri prístupe k príslušným frekvenčným pásmam v Únii, podporovaním výskumu a vývoja (napr. digitalizáciou zariadení PMSE a iných aspektov účinného využívania spektra), podporovaním investícií výrobcov do technológií PMSE, znižovaním cien, umožňovaním úspor z rozsahu, podporovaním cezhraničnej prenosnosti zariadení a interoperability a predchádzaním sterilizácii nevyužitého spektra.
            
         
               (5)
            
            
               Hoci bezdrôtové zvukové zariadenia PMSE potrebujú značne odlišné pásma spektra, v rozmedzí od 8 MHz do 144 MHz (6) v závislosti od osobitných miestnych a dočasných potrieb, profesionálni používatelia udávajú svoje denné potreby spektra pre bezdrôtové zvukové aplikácie PMSE vo výške 96 MHz v spektre UHF.
            
         
               (6)
            
            
               Vhodné harmonizované spektrum je nevyhnutné pre riešenie dopytu po bezdrôtových zvukových zariadeniach PMSE, prinajmenšom vymedzením minimálneho rozsahu spektra využiteľného v Únii, ktorým by bolo možné vytvárať úspory z rozsahu a zabezpečiť fungovanie vnútorného trhu. Spektrum v súčasnosti harmonizované rozhodnutím Komisie 2006/771/ES (7), t. j. 2 MHz (863 – 865 MHz) pre zariadenia s krátkym dosahom vrátane bezdrôtových zvukových aplikácií PMSE, však nie je dostačujúce z hľadiska uspokojovania potrieb používateľov, keďže toto rozhodnutie sa vzťahuje len na časť využívania bezdrôtových zvukových zariadení PMSE, a vzhľadom na to, že väčšina požiadaviek na spektrum sa musí nachádzať mimo pásiem, na ktoré sa toto rozhodnutie vzťahuje.
            
         
               (7)
            
            
               V odporúčaniach ERC č. 70-03 (príloha 10) a č. 25-10 (príloha 2) sú uvedené rozličné ladiace rozsahy pre zvukové zariadenia PMSE, pričom priemysel bezdrôtových zvukových zariadení PMSE vrátane výrobcov a používateľov vyjadrilo aj dôrazné uprednostňovanie ladiaceho rozsahu 470 – 790 MHz. Vo svojej správe č. 32 (8) o harmonizácii pásma 800 MHz Európska konferencia poštových a telekomunikačných správ (CEPT) poukázala na význam prekladaných kanálov pre používateľov zariadení PMSE alebo bielych miest v rozsahu pásma 470 – 790 MHz, a trvala na zachovaní prístupu k tomuto spektru najmä pre aplikácie PMSE, ktoré si vyžadujú určitú úroveň ochrany. Členské štáty poskytujú CEPT informácie o využívaní spektra používateľmi bezdrôtových zvukových zariadení PMSE na svojich územiach a o regulačných a technických podmienkach vzťahujúcich sa na týchto používateľov, ako aj zoznamy kontaktných miest vo svojich vnútroštátnych správach, kde môžu strany zainteresované na PMSE získať informácie o podmienkach využívania spektra pre aplikácie PMSE.
            
         
               (8)
            
            
               V správe CEPT č. 32 sa zdôrazňuje, že využívanie bezdrôtových zvukových zariadení PMSE narazí na vzrastajúce prekážky z hľadiska ponuky spektra, a preto sa v nej zvažuje potreba vhodných úprav. Rozhodnutím Komisie 2010/267/EÚ (9) o harmonizovaných technických podmienkach využívania frekvenčného pásma 790 – 862 MHz v rámci služieb elektronickej komunikácie na nevýhradnom základe sa znížila dostupnosť tohto pásma pre bezdrôtové zvukové zariadenia PMSE. Je potrebné nájsť alternatívne dlhodobé riešenie s cieľom zabezpečiť budúcnosť PMSE, a to identifikovaním nového spektra alebo zavedením spoločného využívania spektra.
            
         
               (9)
            
            
               V súlade s článkom 4 ods. 2 rozhodnutia č. 676/2002/ES z 15. decembra 2011 preto Komisia vydala Európskej konferencii poštových a telekomunikačných správ (CEPT) mandát (10) v súvislosti s technickými podmienkami možností harmonizácie spektra pre bezdrôtové rádiové mikrofóny a bezdrôtové videokamery.
            
         
               (10)
            
            
               CEPT na to reagovala 8. marca 2013 prijatím svojej správy č. 50 (11). V tejto správe sa dospelo k záveru, že frekvenčné rozsahy 821 – 832 MHz a 1 785 – 1 805 MHz, ktoré sú duplexovými medzerami v rámci frekvenčných pásiem využívaných elektronickými komunikačnými systémami, by boli za osobitných podmienok vhodné na harmonizované využívanie bezdrôtovými zvukovými zariadeniami PMSE. Bezdrôtové videokamery, ktoré majú odlišné požiadavky na spektrum a fungujú v iných frekvenčných pásmach, by sa mali riešiť samostatne. V doplnku k správe CEPT č. 50 (12) sa ďalej vymedzujú podmienky využívania týchto duplexových medzier pre bezdrôtové zvukové aplikácie PMSE, ako aj postup hodnotenia a obmedzovania rizika rušenia, pokiaľ ide o spoje s bezdrôtovými mikrofónmi a zariadeniami do uší na odposluch.
            
         
               (11)
            
            
               V správe CEPT č. 50 sa takisto uvádza potreba chrániť mobilné bunkové siete v pásmach 800 MHz a 1 800 MHz pred škodlivým rušením z bezdrôtových zvukových zariadení PMSE s cieľom zabezpečiť, aby mohli mobilné bunkové siete fungovať v pásmach pod 821 MHz a nad 832 MHz, ako aj pod 1 785 MHz a nad 1 805 MHz. To by si napríklad vyžadovalo ochranné pásmo 2 MHz od 821 do 823 MHz a obmedzenia v spektre 0,2 MHz tesne nad 1 785 MHz a tesne pod 1 805 MHz.
            
         
               (12)
            
            
               Zariadenia PMSE môžu najmä pri využití vo vnútri podliehať škodlivému rušeniu z mobilných bunkových sietí a zariadení používateľov, ako sú inteligentné telefóny (smartfóny), keďže využívajú susedné frekvenčné pásma v blízkosti spektra využívaného bezdrôtovými zvukovými zariadeniami PMSE v duplexových medzerách 800 MHz a 1 800 MHz. V súlade s cieľmi a zásadami programu politiky rádiového frekvenčného spektra, a to nájsť spôsoby, ako predchádzať škodlivému rušeniu a zvýšiť účinné využívanie spektra, by sa takémuto škodlivému rušeniu mohlo predchádzať prostredníctvom istých riešení znižovania rušenia, ako sú napríklad osobitné postupy prevádzky spojov s bezdrôtovými mikrofónmi a zariadeniami do uší na odposluch bez rušenia vymedzených v prílohe 2 k doplnku správy CEPT č. 50, alebo využitím iných riešení na znižovanie rušenia. Členské štáty by mali, ak je to vhodné, podporovať využívanie takýchto riešení a dohôd na znižovanie rušenia vrátane poskytovania pomoci alebo usmernení zainteresovaným stranám.
            
         
               (13)
            
            
               Požiadavky pri spoločenských a kultúrnych podujatiach často prekročia 29 MHz dostupných v duplexových medzerách pásiem 800 MHz a 1 800 MHz. Keďže sa požiadavky na spektrum pri využívaní bezdrôtových zvukových zariadení PMSE značne líšia, je potrebné na úrovni Únie zabezpečiť dostupnosť základného udržateľného spektra 60 MHz s cieľom riešiť opakujúce sa bežné potreby používateľov bezdrôtových zvukových zariadení PMSE, aj keby sa tým neplnili všetky možné požiadavky, ktoré môžu vzniknúť.
            
         
               (14)
            
            
               Členské štáty by preto mali poskytnúť dodatočný rozsah 30 MHz na uspokojenie možného dopytu po bezdrôtových zvukových aplikáciách PMSE na spoločenských a kultúrnych podujatiach. Takéto spektrum by sa vybralo z ladiacich rozsahov, o ktorých rozhodnú členské štáty, pokiaľ možno v spektrálnom rozsahu 470 – 790 MHz, a to využitím bielych miest. Presný rozsah spektra, ktoré sa má buď prideliť alebo povoliť, by malo závisieť od osobitných vyjadrených žiadostí, pričom by sa nemalo vždy požadovať celých 30 MHz. Členské štáty by mali na vnútroštátnej úrovni rozhodnúť aj o tom, aký typ povolenia a aké postupy vybavovania žiadostí by sa mali pri takomto dodatočnom spektre uplatňovať.
            
         
               (15)
            
            
               Okrem toho sa požiadavky na spektrum presahujúce 59 MHz, ktoré sa môžu vyskytnúť v osobitných zemepisných oblastiach, ako sú oblasti výroby obsahu alebo divadelné oblasti, alebo v prípade veľkých a mimoriadnych podujatí, najlepšie riešia na základe konkrétneho prípadu na vnútroštátnej úrovni pri zohľadnení osobitných zemepisných a časových prekážok. Členské štáty by preto mali mať aj naďalej možnosť povoliť využívanie spektra nad základnou úrovňou 59 MHz.
            
         
               (16)
            
            
               Využitím rozličných blokov spektra pri rozličných analógových bezdrôtových zvukových aplikáciách PMSE, ako sú bezdrôtové mikrofóny, zariadenia do uší na odposluch, dorozumievacie zariadenia (tzv. talkback systémy), sa zvyšujú možnosti využívania spektra, keďže sa tým predchádza rušeniu spôsobenému intermoduláciou.
            
         
               (17)
            
            
               Výsledky práce vykonanej CEPT (13) na základe mandátu Komisie z 15. decembra 2011 by sa mali uplatňovať v Únii a mali by sa bezodkladne vykonávať členskými štátmi vzhľadom na potrebu zabezpečiť vhodné spektrum pre bezdrôtové zvukové zariadenia PMSE na dlhodobom základe s cieľom reagovať na rastúci dopyt.
            
         
               (18)
            
            
               Je nevyhnutné vykonávať pravidelné preskúmanie tohto rozhodnutia, aby sa zohľadňoval nový vývoj, a to najmä s cieľom posudzovať požiadavky bezdrôtových zvukových zariadení PMSE na spektrum a skutočné využívanie harmonizovaných pásiem.
            
         
               (19)
            
            
               Opatrenia začlenené do tohto rozhodnutia sú v súlade so stanoviskom Výboru pre rádiové spektrum,
            
         PRIJALA TOTO ROZHODNUTIE:
   Článok 1
   Cieľom tohto rozhodnutia je harmonizácia technických podmienok dostupnosti a účinného využívania rádiového frekvenčného spektra pre bezdrôtové zvukové zariadenia využívané na výrobu programov a osobitných podujatí („PMSE“).
   Článok 2
   Na účely tohto rozhodnutia sa uplatňuje toto vymedzenie pojmov:
   
               1.
            
            
               „bezdrôtové zvukové zariadenie PMSE“ je rádiové zariadenie na prenos analogických alebo digitálnych zvukových signálov medzi obmedzeným počtom vysielačov a prijímačov, ako sú rádiové mikrofóny, zariadenia do uší na odposluch alebo zvukové spoje, využívané najmä na výrobu vysielaných programov alebo súkromných či verejných spoločenských alebo kultúrnych podujatí;
            
         
               2.
            
            
               „na nechránenom základe bez rušenia“ znamená, že žiadnej rádiokomunikačnej službe sa nesmie spôsobiť škodlivé rušenie a že sa nemôže uplatňovať nárok na ochranu pred škodlivým rušením pochádzajúcim z rádiokomunikačných služieb.
            
         Článok 3
   1.   Členské štáty do šiestich mesiacov po nadobudnutí účinnosti tohto rozhodnutia určia a sprístupnia pásma 823 až 832 MHz a 1 785 až 1 805 MHz pre bezdrôtové zvukové zariadenia PMSE, a to na nechránenom základe bez rušenia a za technických podmienok stanovených v prílohe.
   2.   Členské štáty do šiestich mesiacov po nadobudnutí účinnosti tohto rozhodnutia k spektru uvedenému v odseku 1 určia a sprístupnia v rozsahu aspoň 30 MHz dodatočné rádiové spektrum, ktoré možno v závislosti od dopytu používateľov využiť pre bezdrôtové zvukové zariadenia PMSE. Takéto využitie bude na nechránenom základe bez rušenia vzhľadom na používateľov, ktorí majú individuálne právo využívať takéto spektrum.
   3.   Bez toho, aby bola dotknutá zásada „na nechránenom základe bez rušenia“, s cieľom zlepšiť koexistenciu vnútorných bezdrôtových zvukových zariadení PMSE využívaných v pásmach 823 až 832 MHz a 1 785 až 1 805 MHz a mobilných elektronických komunikačných sietí členské štáty v prípade uskutočniteľnosti a potreby podporia vykonávanie riešení na zmiernenie rušenia.
   Článok 4
   Bez ohľadu na článok 3 ods. 1 si môže členský štát zachovať povolenia a práva využívať spektrum v pásmach 823 až 832 MHz a 1 785 až 1 805 MHz, ktoré existujú v čase, keď toto rozhodnutie nadobúda účinnosť, avšak len do uplynutia ich platnosti a do nevyhnutnej miery. Príslušný členský štát o tom upovedomí Komisiu a s výnimkou dôvodov súvisiacich s verejnou bezpečnosťou a obranou túto informáciu zverejní.
   Článok 5
   Členské štáty podrobujú využívanie pásiem, na ktoré sa vzťahuje toto rozhodnutie, kontrole s cieľom zabezpečiť ich účinné využívanie, pričom oznámia Komisii akúkoľvek potrebu revízie prílohy.
   Článok 6
   Členské štáty podajú Komisii správu o vykonávaní tohto rozhodnutia najneskôr deväť mesiacov od nadobudnutia účinnosti.
   Článok 7
   Toto rozhodnutie je určené členským štátom.
   
      V Bruseli 1. septembra 2014
      
         
            Za Komisiu
         
         Neelie KROES
         
            podpredsedníčka
         
      
   
   
      (1)  Ú. v. ES L 108, 24.4.2002, s. 1.
   
      (2)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Podpora kultúrnych a tvorivých sektorov v záujme rastu a zamestnanosti v EÚ“, COM(2012) 537 final.
   
      (3)  Rozhodnutie Európskeho parlamentu a Rady č. 243/2012/EÚ zo 14. marca 2012, ktorým sa zriaďuje viacročný program politiky rádiového frekvenčného spektra (Ú. v. EÚ L 81, 21.3.2012, s. 7).
   
      (4)  Odporúčanie vydala Európska konferencia poštových a telekomunikačných administratív („CEPT“): Tromsø 1997, následne zmenené 7. februára 2014; príloha 10 Rádiové mikrofónové aplikácie vrátane načúvacích prístrojov.
   
      (5)  Vydanie z 11. februára 2003.
   
      (6)  Správa CEPT č. 32, správa výboru CEPT Európskej komisii v reakcii na mandát na „technické úvahy o harmonizácii možností digitálnej dividendy v Európskej únii“, „odporúčanie o najlepšom prístupe s cieľom zabezpečiť pokračovanie existujúcich služieb výroby programov a osobitných podujatí (PMSE) prevádzkovaných v UHF (470 – 862 MHz) vrátane posúdenia výhod prístupu na úrovni EÚ“, záverečná správa z 30. októbra 2009.
   
      (7)  Rozhodnutie Komisie 2006/771/ES z 9. novembra 2006 o harmonizácii rádiového frekvenčného spektra na využitie zariadeniami s krátkym dosahom (Ú. v. EÚ L 312, 11.11.2012, s. 66).
   
      (8)  Záverečná správa CEPT z 30. októbra 2009.
   
      (9)  Rozhodnutie Komisie 2010/267/EÚ zo 6. mája 2010 o harmonizovaných technických podmienkach využívania frekvenčného pásma 790 – 862 MHz v rámci pozemských systémov schopných zabezpečiť poskytovanie služieb elektronickej komunikácie v Európskej únii (Ú. v. EÚ L 117, 11.5.2010, s. 95).
   
      (10)  Mandát CEPT v súvislosti s technickými podmienkami možností harmonizácie spektra pre bezdrôtové rádiové mikrofóny a bezdrôtové videokamery (zariadenia PMSE), 15. decembra 2011, v konečnom znení.
   
      (11)  Správa A konferencie CEPT Európskej komisii v reakcii na mandát Európskej komisie v súvislosti s technickými podmienkami možností harmonizácie spektra pre bezdrôtové rádiové mikrofóny a bezdrôtové videokamery (zariadenia PMSE), technické podmienky využívania pásiem 821 – 832 MHz a 1 785 – 1 805 MHz pre bezdrôtové rádiové mikrofóny v EÚ, správa schválená Výborom pre elektronické komunikácie (ďalej len „ECC“) 8. marca 2013.
   
      (12)  Doplnok k správe CEPT č. 50 o využiteľnosti pásiem 821 – 832 MHz a 1 785 – 1 805 MHz pre bezdrôtové rádiové mikrofóny, správa schválená ECC 8. novembra 2013.
   
      (13)  Správa CEPT č. 50 a jej doplnok.
   
      PRÍLOHA
      
         Tabuľka 1
      
      
         Podmienky rozsahu masiek okrajov frekvenčného bloku vzťahujúce sa na bezdrôtové zvukové zariadenia PMSE v duplexe s frekvenčným delením (FDD) duplexnej medzery pásma 800 MHz (821 – 832 MHz)
      
      
                  Frekvencie pod 821 MHz
               
               
                  821 – 823 MHz
               
               
                  823 – 826 MHz
               
               
                  826 – 832 MHz
               
               
                  Frekvencie nad 832 MHz
               
            
                  Obmedzenia základnej linky mimo bloku
               
               
                  Ochranné pásmo [na ochranu pred rušením terestriálnych systémov schopných zabezpečiť poskytovanie služieb elektronickej komunikácie (downlink) zo zariadení PMSE]
               
               
                  Obmedzenia v rámci bloku
               
               
                  Obmedzenia základnej linky mimo bloku
               
            
                  Ekvivalentný izotropicky vyžiarený výkon (EIRP) mimo bloku je – 43 dBm/(5 MHz)
               
               
                  
                              —
                           
                           
                              EIRP v rámci bloku 13 dBm pre zvukové zariadenia PMSE, ktoré sa držia v ruke
                           
                        
                              —
                           
                           
                              EIRP v rámci bloku 20 dBm pre zvukové zariadenia PMSE, ktoré sa nosia na tele
                           
                        
               
                  EIRP v rámci bloku 20 dBm
               
               
                  EIRP mimo bloku je – 25 dBm/(5 MHz)
               
            
         
      
         Tabuľka 2
      
      
         Podmienky rozsahu masiek okrajov frekvenčného bloku vzťahujúce sa na bezdrôtové zvukové zariadenia PMSE v duplexe s frekvenčným delením (FDD) duplexnej medzery pásma 1 800 MHz (1 785 – 1 805 MHz) pri zariadeniach, ktoré sa držia v ruke (EIRP)
      
      
                   
               
               
                  Rozsah frekvencie
               
               
                  Zariadenia, ktoré sa držia v ruke (EIRP)
               
            
                  Mimo bloku
               
               
                  < 1 785 MHz
               
               
                  – 17 dBm/200 kHz
               
            
                  Obmedzený frekvenčný rozsah
               
               
                  1 785 – 1 785,2 MHz
               
               
                  4 dBm/200 kHz
               
            
                   
               
               
                  1 785,2 – 1 803,6 MHz
               
               
                  13 dBm/kanál
               
            
                   
               
               
                  1 803,6 – 1 804,8 MHz
               
               
                  10 dBm/200 kHz s obmedzením 13 dBm/kanál
               
            
                  Obmedzený frekvenčný rozsah
               
               
                  1 804,8 – 1 805 MHz
               
               
                  – 14 dBm/200 kHz
               
            
                  Mimo bloku
               
               
                  > 1 805 MHz
               
               
                  – 37 dBm/200 kHz
               
            
         
      
         Tabuľka 3
      
      
         Podmienky rozsahu masiek okrajov frekvenčného bloku vzťahujúce sa na bezdrôtové zvukové zariadenia PMSE v duplexe s frekvenčným delením (FDD) duplexnej medzery pásma 1 800 MHz (1 785 – 1 805 MHz) pri zariadeniach, ktoré sa nosia na tele (EIRP)
      
      
                   
               
               
                  Rozsah frekvencie
               
               
                  Zariadenia, ktoré sa nosia na tele (EIRP)
               
            
                  Mimo bloku
               
               
                  < 1 785 MHz
               
               
                  – 17 dBm/200 kHz
               
            
                   
               
               
                  1 785 – 1 804,8 MHz
               
               
                  17 dBm/kanál
               
            
                  Obmedzený frekvenčný rozsah
               
               
                  1 804,8 – 1 805 MHz
               
               
                  0 dBm/200 kHz
               
            
                  Mimo bloku
               
               
                  > 1 805 MHz
               
               
                  – 23 dBm/200 kHz